
Sülysáp Város Önkormányzata Képviselő-testületének

2016. október 20-án tartandó munkaterv szerinti ülésére

4. napirendhez
Tárgy: Beszámoló a 2015/2016-es tanévi iskola-egészségügyi ellátásról
Tisztelt Képviselő-testület!

Az iskola-egészségügyi ellátásról szóló 26/1997. (IX. 3.) NM rendelet alapján a 3-18 éves korosztályt rendszeres, megelőző jellegű, az egészségügyi alapellátás keretében szervezett iskola-egészségügyi ellátásban kell részesíteni az óvodai, iskolai nevelés keretében. Az iskola-egészségügyi ellátást valamennyi nevelési-oktatási intézményre kiterjesztve kell intézményenként vagy több intézmény ellátásának közös biztosításával megszervezni.
Az iskola-egészségügyi ellátás iskolaorvos és védőnő együttes szolgáltatásából áll, amelyet fogorvos és fogászati asszisztens közreműködésével látnak el. Az iskola-egészségügyi ellátást az iskolaorvos teljes vagy részmunkaidőben, a védőnő teljes vagy részmunkaidőben, illetve a területi védőnő körzetéhez tartozó feladatként végezheti. Az iskola-egészségügyi ellátást végző iskolaorvos és védőnő tevékenységét a gyermek, a tanuló háziorvosával (házi gyermekorvosával), illetőleg területi védőnőjével egyeztetve és vele együttműködve végzi.

A gyermekek, tanulók egészségügyi ellátását az orvos és a védőnő a nevelési-oktatási intézmény vezetőjével egyeztetett rend szerint végzi. A tanulók egészségügyi ellátásán kívüli egyéb iskola-egészségügyi feladatokat (környezet-egészségügy, élelmezés-egészségügy, balesetvédelem, egészségnevelés, pályaválasztási tanácsadás) az iskolaorvos és a védőnő az oktatási intézmény vezetőjével, illetőleg a szakmai szervezetekkel együttműködve végzi. Az iskolafogászati alapellátás preventív és terápiás gondozást jelent a szükségleteknek megfelelően.
Az iskolaorvos és a védőnő egészségügyi kérdésekben, felkérésre, szakértőként közreműködik a nevelőtestület, illetve az iskolaszék, óvodaszék munkájában.
Mindezek alapján Önkormányzatunk az ellátás színvonalának és az érintett korosztály egészségi állapotának figyelemmel kísérése céljából évente beszámolót kér az iskola-egészségügyi ellátás helyzetéről. 

Az aktuális gyermekorvosi, fogorvosi és védőnői beszámolókat a mellékletben olvashatják. 

Kérem az előterjesztés szíves megvitatását, és döntésük meghozatalát.

…/2016. (X. 20.) ÖKT határozati javaslat
Sülysáp Város Önkormányzatának Képviselő-testülete Dr. Prohászka-Rád Imre gyermekorvos beszámolóját az I. sz. házi gyermekorvosi körzethez tartozó helyi köznevelési intézményekben a 2015/2016-es tanévben biztosított iskola-egészségügyi ellátásról – megköszönve az ellátásban résztvevők munkáját – elfogadja.

Határidő: azonnal
Felelős: polgármester, ellátásért felelős
…/2016. (X. 20.) ÖKT határozati javaslat
Sülysáp Város Önkormányzatának Képviselő-testülete Dr. Balog Erzsébet gyermekorvos beszámolóját a II. sz. házi gyermekorvosi körzethez tartozó helyi köznevelési intézményekben a 2015/2016-es tanévben biztosított iskola-egészségügyi ellátásról – megköszönve az ellátásban résztvevők munkáját – elfogadja.

Határidő: azonnal
Felelős: polgármester, ellátásért felelős
…/2016. (X. 20.) ÖKT határozati javaslat
Sülysáp Város Önkormányzatának Képviselő-testülete a Dentaform Kft. beszámolóját az I. sz. fogorvosi körzethez tartozó helyi köznevelési intézményekben a 2015/2016-es tanévben biztosított iskola-egészségügyi ellátásról – megköszönve az ellátásban résztvevők munkáját – elfogadja.

Határidő: azonnal
Felelős: polgármester, ellátásért felelős
…/2016. (X. 20.) ÖKT határozati javaslat
Sülysáp Város Önkormányzatának Képviselő-testülete Dr. Glonek Ibolya fogorvos beszámolóját az II. sz. fogorvosi körzethez tartozó helyi köznevelési intézményekben a 2015/2016-es tanévben biztosított iskola-egészségügyi ellátásról – megköszönve az ellátásban résztvevők munkáját – elfogadja.

Határidő: azonnal
Felelős: polgármester, ellátásért felelős
…/2016. (X. 20.) ÖKT határozati javaslat
Sülysáp Város Önkormányzatának Képviselő-testülete a Védőnői Szolgálat beszámolóját a köznevelési intézményekben a 2015/2016-es tanévben biztosított iskola-egészségügyi ellátásról – megköszönve az ellátásban résztvevők munkáját – elfogadja.

Határidő: azonnal
Felelős: polgármester, Védőnői Szolgálat
Sülysáp, 2016. október 13.


Horinka László s.k.


polgármester

1. sz. melléklet
T. Sülysáp Város Képviselő-testülete!

T. Polgármester Úr!

A 2015-2016.-ös tanévben, a Szent István Általános Iskola tanulóit Zemenné Jurás Katalin védőnővel láttuk el.

Az óvódások szűrését, az aktuális rendelet alapján, a szülők jelenlétében, a tanácsadóban, a védőnőkkel együtt végeztük.

2016 október 1-jén az általános iskola létszáma 210 tanuló volt. Az intézménybe beíratottak közül gondozást igényelt szomato-mentalis okból 8 tanuló, szociális okból 40 tanuló.

Az adott tanévben a 2.,4.,6.,8.-ik osztályosoknál,összesen 98 tanulónál végeztünk szűrővizsgálatokat,az összes orvosi vizsgálatok száma 230.

A vizsgálatokat a tanórák végén végeztük, a Kossuth L. u.-i tanácsadóban,ahova a diákok  tanár kíséretében érkeztek. A vizsgálatok során a diákokat, adott esetben tanáccsal elláttuk. Abban az esetben , ha további vizsgálatot tartottunk szükségesnek, a védőnő írásban értesítette a szülőket ,azzal a kéréssel,hogy beutalóért keressék fel a tanuló háziorvosát. A szűrővizsgálatok során észlelt tartási rendellenességek, a bevezetett testnevelési óráknak köszönhetően, (egyelőre) a második helyre csúsztak. A túlsúlyosság vette át a vezető tüneteket, de a számúk csökkenő tendenciát mutat. Továbbra is szűrünk ki fénytörési rendellenességeket, sajnos növekszik a szemüveges gyerekek száma.

A kampányoltásokat a hatodik és hetedik osztályban összesen 132 tanulónál, hiánytalanul elvégeztük. A bevezetett HPV, úgynevezett méhnyakrák elleni védőoltást, a hetedik osztályos leánytanulóknál,a Szent István Általános Iskolában 100 % arányban sikerült elvégezni. Az oltások esedékességéről a védőnő értesítette a szülőket, akik beleegyezésüket, az értesítő aláírásával nyugtázták.

Orvosi ellátást igénylő baleset az iskolában, illetve az óvodában nem volt.

Sülysáp, 2016.10.11


Tisztelettel:


dr. Balog Erzsébet


gyermekorvos

2. sz. melléklet

4. sz. melléklet

Sülysáp, Polgármesteri Hivatal 

Sülysáp II. sz. Fogászati rendelő beszámolója a 2015/2016 tanév

iskolafogászati ellátásról

A Sülysápi II. számú Fogászati rendelőhöz a Szent István Általános Iskola és a Csicsergő Óvoda Dózsa György úti tagintézménye tartozik.

Az iskolafogászati ellátás a megelőző szűrésekből és a szükséges kezelésekből áll.

Célja, hogy minél előbb kiszűrjük a kezdődő fogbetegségeket és ellássuk azokat.

A hatályos jogszabály alapján a szűrés minden gyermeknek kötelező.

Tanévenként két alkalommal – ősszel és tavasszal- az iskolafogászat keretében szűrjük az iskolás gyermekeket, akiknek az ellátását a szülő írásos beleegyező nyilatkozata alapján végezzük el. Akik kérik a kezelést minden lyukas fogat betömünk. Az első-és második osztályban az első maradó őrlőfogak barázdáit lezárjuk barázdazáró anyaggal prevenciós célból. 

A hiányzó gyermekeket külön napon rendeljük vissza.

A szűrésről és annak eredményéről minden gyermek igazolást kap.

A szűrésről és a kezelésekről kartont vezetünk.

Az óvodai szűrést az intézményben végezzük, ha szükséges szülővel együtt berendeljük a gyermeket ellátásra.

2015 őszén 211 iskolást és 55 óvodást, tavasszal 209 iskolást és 62 óvodást szűrtünk.

A csoportos szűrések alkalmával összesen 221 maradó fogat láttunk el, több felszínen is. Ezen kívül a rágóképesség helyreállítása érdekében tejfogakat is tömünk. Csak fehér tömőanyaggal tömünk. 

Invaziv beavatkozásra /foghúzás, gyökérkezelés/ szülővel visszarendeljük a gyermeket.

Bementünk az Országos Prevenciós Központba, ahonnan bemutató segédeszközöket kértünk a csoportos foglalkozásokhoz. Ezáltal játékosan be tudjuk vonni a gyerekeket a prevencióba. Ezt az iskolában és óvodában is bemutattuk előadás keretében.

Sülysáp, 2016-10-04

Tisztelettel:


___________________________


Dr. Glonek Ibolya


fogorvos

5. sz. melléklet

SÜLYSÁP VÁROS ÖNKORMÁNYZAT KÉPVISELŐTESTÜLETE RÉSZÉRE

Beszámoló a 2015/2016. tanév védőnői iskola-egészségügyi munkáról
Sülysáp I-II védőnői körzet
Tisztelt Polgármester Úr, Tisztelt Képviselőtestület!

Sülysáp I. és II. körzetében 1 általános iskola, tagiskolával és 3 tagóvoda található. 

Az iskolát ellátó házi gyermekorvos Dr Prohászka-Rád Imre látta el az az iskolai munkát. (őszi kampányoltások elvégzése, iskolai szűrővizsgálatok végzése) 

Védőnők: 

Zima Judit Móra Ferenc Általános Iskola és Tagiskola, 1. sz. Óvoda ellátása 2016. 12. 15-ig.

Porcs Adrienn 2016. 01. 01-től Móra Ferenc Ált. Iskola valamint az 1. számú Csicsergő Óvoda ellátása.

Gréci Judit 2016. 02.01-től a 3. és a 4. sz. óvoda valamint a Tagiskola ellátása.

Ellátandó gyermekek létszáma: 456 fő
Móra Ferenc Ált. Iskola + Tagiskola

Móra F. Ált létszáma: 303 fő.

Tagisk. Létszáma: 153 fő.

Ellátandó gyermekek létszáma: 202 fő
Csicsergő Vasút u létszáma (1. sz.): 115 fő.

Csicsergő Balassi u. létszáma (3. sz.): 66 fő.

Csicsergő Mátyás k. u létszáma (4. sz.): 21 fő.

Ellátó védőnői: Zima Judit 1. sz. óvoda 2016. 12. 15-ig, Porcs Adrienn 2015. 07. 20-tól 2015. 12. 15-ig 3. és 4. sz. óvoda, 2016. 01. 01-től 1. számú Óvodát Porcs Adrienn Védőnő látta el, 2016. 02. 01-től Gréci Judit Védőnő láttal el a 3. és a 4. számú Csicsergő Óvodát.
Iskolai tevékenységünket az Iskola kérése a szűrővizsgálatok lebonyolítását az Iskola által felajánlott helységekben végeztük el, hogy a tanulók minél rövidebb időre essenek ki a tanórákról. Véleményünk szerint hatékonyabb lenne a szűrővizsgálat, ha külön orvosi szoba állna rendelkezésünkre. A személyiségi jogok könnyebben érvényesíthetőbb volnának. (külön vizsgáló helység, kézmosási lehetőség, vizsgálóágy, látásvizsgáláshoz megfelelő megvilágítás, zajok kiszűrése)
Szűrések
A szűrővizsgálatok az index osztályokban (2.4.6.8. oszt.) történnek, melyről a szülő értesítést kap. A szűréseket dr. Prohászka-Rád Imre házi gyermekorvossal végeztük.

Szűréseink során észlelt elváltozások: hanyag tartás, fogszuvasodás, túlsúlyosság/kóros soványság és szívzörejek. Az alsó tagozatos tanulóknál hasonlóan a magyar lakosságnál tapasztaltakhoz nagyon gyakori a kezelést, fogászatra irányítást igénylő fogszuvasodás.

Az iskolások szülei értesítést kapnak az észlelt elváltozásokról. Az elváltozások javítására a gyógytestnevelés nem megoldott. Az elváltozások csökkentése érdekében a minden napos testnevelésben szerepel a tartásjavító.

Javaslatként állandó szakember biztosítása ajánlott az iskolában csoportos foglalkozások keretében.

Munkánk részét képezi a kötelező védőoltások szervezése. 

A védőoltások helyéről, idejéről, védőoltás utáni teendőkről a szülőt írásban értesítjük. Védőoltási elmaradásunk nem volt.

Rendszeresen végzünk tisztaság és tetű vizsgálatot, általában ugyanazoknál a családoknál fordult elő a fejtetvesség. A fejtetvesség időről- időre okoz kisebb,,járványokat”, ilyenkor soron kívül az oktatási intézmény és az érintett tanulók családjai rendelkezésére állunk, hogy a probléma mielőbb megszüntethető legyen.

Egészségnevelés


Nem kötött óra számban, hanem alkalmanként tartunk egészségnevelési tevékenységet, illetve felvilágosító előadásokat önállóan. Egészségnap keretében a felsőbb évfolyamokban dohányzás megelőző előadásokat tartott Zemenné Jurás Katalin védőnő és Zima Judit Egészséges életmód és Evészavarok témakörében tartott előadást Móra Ferenc Általános Iskolában.

A tisztasági vizsgálat keretében a személyi és környezet higiénéről kaptak felvilágosítást a diákok. 

Óvodai munka


Rendszeresen végzünk tisztasági és fejtetvesség vizsgálatokat.

Az óvodáskorú gyermekek szűrése az orvosi és védőnői tanácsadásokon történik a szülő jelenlétében. Porcs Adrienn védőnő az 1. számú Óvodában szülői értekezleten tartott előadást a fertőző és élősdiek okozta bőrbetegségekről. 

A beszédhiba továbbra is probléma az óvodások és a kisiskolások körében. A fejlesztésükre 2015/2016-os tanévben logopédus állt az 1. sz. óvoda rendelkezésére. 

Tapasztalataink szerint gyakori probléma a megkésett beszédfejlődés, amelyet óvodába kerülve már nagyon nehéz és körülményes fejleszteni. Nagy szükség volna a településen beszédindításban gyakorlott logopédus munkájára.

(19/2009 (VI.18.) EüM. rendelet módosítása alapján az óvodában nem végzünk szűréseket.)

Együttműködésünk az iskolák, óvodák vezetőségével és dolgozóival ideális.

Az egészségfejlesztés hatékonysága érdekében különféle szemléltető eszközökre lenne szükségünk, melyre kérjük a tisztelt képviselő testület segítségét és a 2017. évi költségvetésbe való betervezését. (önvizsgálati modellek: here-, mell vizsgálati modell 119.000 Ft,

demonstrációs baba, Dohányzó Zsuzsi 74.000 Ft, ételpiramis 289.000 Ft, csecsemő újraélesztő baba 59.000 Ft) Összköltség kb. 541.000 Ft.

Megkönnyítené továbbá a nagy kiterjedésű és- az iskolásokat is számításba véve-nagy létszámú körzetek ellátását, ha jó állapotú, lehetőség szerint elektromos kerékpárok állnának a rendelkezésünkre. Az oktatási-nevelési intézmények, családok otthonainak gyalogos megközelítésével eltelt idő a gondozottakkal való foglalkozásra lehetne fordítható. 

Kérjük a tisztelt Képviselőtestületet a beszámolónk elfogadására.

Sülysáp, 2016. 10. 03.

Gréci Judit és Porcs Adrienn

védőnők 

6. sz. melléklet

SÜLYSÁP VÁROS ÖNKORMÁNYZAT KÉPVISELŐTESTÜLETE RÉSZÉRE

Beszámoló a 2015/2016. tanév védőnői iskola-egészségügyi munkáról
Sülysáp III. védőnői körzet
Tisztelt Polgármester Úr, Tisztelt Képviselőtestület!

Sülysáp III. körzetében 1 általános iskola és 1 tagóvoda található. 

Az iskolát ellátó házi gyermekorvos Dr. Balog Erzsébet.
Ellátandó gyermekek létszáma: 
Szent István Általános Iskola: 210 fő

SNI: 8 fő
Ellátandó gyermekek létszáma:
Csicsergő Dózsa György u. (2. sz.) létszáma: 58 fő.
Ellátó védőnő: Zemenné Jurás Katalin
Iskolai tevékenységemet a védőnői tanácsadóban végzem. A védőnői tanácsadó alap felszerelésében a szűrővizsgálatokhoz szükséges eszközök adottak. 

Szűrések
A szűrővizsgálatok az index osztályokban (2.4.6.8. oszt.) és minden évben a sajátos nevelést igénylő tanulók körében történik, melyről a szülő értesítést kap. A szűréseket, az iskolát ellátó házi gyermekorvossal együtt látjuk el.

Szűréseink során tapasztalt elváltozások: tartási rendellenesség, látás probléma, fogszuvasodás, túlsúlyosság és szívzörej.
Az iskolások szülei értesítést kapnak az észlelt elváltozásról, hogy keresse meg házi gyermekorvosát a szakrendelőbe való beutalóért. Kisebb eltéréseknél a gyerekeket otthon is alkalmazható tanácsokkal, tájékoztatókkal láttunk el (lúdtalp torna, tartásjavító torna, étrendi tanácsok). A tartási rendellenességek javítására külön szakember állt rendelkezésre a tanévben, valamint a testnevelési órák keretében is végeznek erre irányuló gyakorlatokat.

Munkám részét képezi a kötelező védőoltások szervezése.(6. és 7. évfolyam)

A védőoltások helyéről, idejéről, védőoltás utáni teendőkről a szülőt írásban értesítem. 

Minden érintett 7. évfolyamba járó lány élt azzal a lehetőséggel, hogy a választható HPV oltást megkaphassa, így továbbra is jó az átoltottság aránya. Szülői értekezleten erről tájékozattam a szülőket. Védőoltási elmaradásunk nem volt.

Évek óta jól bevált szokásunk az Igazgató Úrral történt közös megegyezés alapján, hogy a Tanévnyitó Ünnepséget követően, a tanítás első napján történjen meg a tisztasági vizsgálat, így a lehető leghamarabb kiszűrhető és megelőzhető az élősködők által kialakuló járvány. A rendszeres tisztaság és tetű vizsgálat során kiderült, hogy általában ugyanazoknál a családoknál fordult elő a fejtetvesség, emiatt sokszor soron kívüli vizsgálatokra is szükség volt. Szoros kontrollt végeztem, a helyi kezelésre is sor került ebben az évben. Szülői értekezleten a tetvesség megelőzéséről tartottam tájékoztatást az alsós évfolyamoknál.

Egészségnevelés

 
Nem kötött óra számban, hanem alkalmanként tartok egészségnevelési tevékenységet, illetve felvilágosító előadásokat. Az iskolások ismereteket kaptak a kamaszkori változásokról (6. évfolyam külön fiú-lányok) és az egészséges életmóddal kapcsolatban (4. évfolyam). Öko-szakkör keretén belül az egészséges táplálkozás témakörében tartottam interaktív foglalkozást.

A Móra Ferenc Általános Iskola egészség napján dohányzásról tartottam előadást felsőbb évfolyamokban. 

Az egészségnevelés hatékonyabbá tételéhez több szemléltető eszközre lenne szükségem. A fiatalok saját testük megismeréséhez segítséget jelentenének az önvizsgálati modellek. (119000Ft). A dohányzás témaköréhez power point bemutatót használok, de maradandóbb élmény volna a gyerekeknek a dohányzó Zsuzsi modell bemutatása.(74000Ft). Ezek megvásárlásához kérem a testület segítségét, költségvetésbe való beillesztését.

Nem kapcsolódik az iskolai munkához, de a költségvetéshez annál inkább a kerékpár használat. Évek óta saját kerékpárral járok ki a családokhoz, tanácsadóba, óvodába, iskolába, melyet önköltségen javíttatok meg. Sajnos már elég rossz állapotban van. Amennyiben lehetőségük van rá, kérem a tisztelt Képviselőtagokat, a költségvetésbe egy új szolgálati kerékpár vásárlását is illesszék bele.

Óvodai munka

Az óvodáskorú gyermekek szűrése az orvosi és védőnői tanácsadásokon történik a szülő jelenlétében. (szervezett szűrővizsgálatot az óvodában nem végzek.) 

Az óvodában rendszeresen végzem a tisztasági és fejtetvesség vizsgálatokat. Ebben az évben jelentős járvány nem volt.

A beszédhiba továbbra is probléma az óvodások és a kisiskolások körében. A fejlesztésükre továbbra is szükség lenne emelt óraszámban.

Nagyon jó az együttműködésem az óvoda és az iskola vezetőségével. A szűrésekre, oltásokra rugalmasan és kiváló szervezés mellett érkeznek hozzánk a tanulók. Ebben sok segítséget kapunk a pedagógusoktól, az iskola titkárnőjétől és a személyzeti dolgozóktól. 

Ezúton is köszönöm a munkájukat!

Kérem a tisztelt Képviselőtestületet a beszámolóm elfogadására.
Sülysáp, 2016. október 05.

Zemenné Jurás Katalin

védőnő

